ELEMENTI I MJERILA PRAĆENJA, PROVJERAVANJA I OCJENJIVANJA UČENIKA

Nastavni predmet: ENGLESKI JEZIK 1. strani jezik, Razred: 1. – 4.

Osnovna škola Petar Zoranić, Stankovci

Učiteljica: Vanesa Bračanov

Elementi provjeravanja i ocjenjivanja

1. Razumijevanje slušanjem
2. Razumijevanje čitanjem ( 2.-4. r.)
3. Izražavanje i stvaranje - usmeno
4. Izražavanje i stvaranje – pisano
5. Uporaba jezika – pisane provjere

PRVI RAZRED

U prvom polugodištu prvog razreda osnovne škole učitelj prati učenikova postignuća (opisno ocjenjivanje u rubriku s lijeve strane), ali ga ne ocjenjuje brojčano, nego ga odgojno-obrazovnim postupcima i mjerama potiče i priprema na vrednovanje i ocjenjivanje njegovih postignuća i ocjenjivanje njegova uspjeha u daljnjem školovanju.

Drugo polugodište

|  |  |
| --- | --- |
| Razumijevanje slušanjem | Pjesmice, recitacije, jezične igre, TPR (pokazati razumijevanje uputa za rad, osnovnih riječi i izraza). Povezati vizualni i slušni sadržaj. |
| Razumijevanje čitanjem | Ne ocjenjuje se. |
| Izražavanje i stvaranje- usmeno | Pomoću slikovnih kartica pitati riječi iz lekcija. Učenici usmeno reagiraju na verbalne i neverbalne poticaje kratkim izričajima. |
| Izražavanje i stvaranje - pisano | Nadopunjavanje teksta, pismeno odgovaranje na pitanja prema modelu, ocjena iz domaćeg rada ( u slučaju izrazito dobre i opširne zadaće ili negativna ocjena zbog neizvršavanja obaveza )  |
| Uporaba jezika – pisane provjere | Pišu se dva testa. |

DRUGI, TREĆI I ČETVRTI RAZRED

|  |  |
| --- | --- |
| Razumijevanje slušanjem  | Pjesmice, recitacije, jezične igre (2. i 3. r.), razumijevanje tekstova slušanjem, T / F zadaci (3.i 4. r.), pitanja i odgovori (4. razred)  |
| Razumijevanje čitanjem | Provjera čitanja i provjera razumijevanja pročitanog teksta (zadaci T / F, pitanja i odgovori te u 4. r. redoslijed događaja u priči) |
| Izražavanje i stvaranje - usmeno | Pomoću slikovnih kartica pitati riječi iz lekcija. Kratko odgovarati na govorne poticaje učitelja – natural responses (2. i 3. r.). Odgovarati na pitanja o lekcijama osobna pitanja (3. i 4.r.). Koristiti riječi i jezične strukture u prikladnom kontekstu (u 3. r. uz pomoć učitelja, a u 4. r. samostalno). Kratke dramatizacije po zadanom dijalogu (svakodnevni jezik). |
| Izražavanje i stvaranje - pisano | Nadopunjavanje teksta, pismeno odgovaranje na pitanja prema modelu, ocjena iz domaćeg rada ( u slučaju izrazito dobre i opširne zadaće ili negativna ocjena zbog neizvršavanja obaveza ). Pisanje po modelu i ocjena iz diktata (unosi se aritmetička sredina na kraju svakog polugodišta) |
| Uporaba jezika – pisane provjere | Pišu se četiri pisane provjere u godini.  |

Pisane provjere

Tijekom školske godine pišu se do 4 (četiri) velike pisane provjere znanja te po potrebi više kraćih provjera znanja (diktat, pisanje riječi i sl). Učitelj može ocijeniti i druge oblike pisanog izražavanja djeteta kao što su listići, rad na ploči, zadaci iz radne bilježnice i slično.

Sve su provjere planirane i najavljene. Velike se provjere pišu nakon pojedinih obrađenih i uvježbanih nastavnih cjelina. One mogu biti kombinacija razumijevanja pisanog ili auditivnog teksta, provjera vokabulara, jednostavnih gramatičkih struktura ili pismenog izražavanja.

U prvom polugodištu 1. razreda u bilježnice, radne bilježnice i radne listiće će se upisivati znakovi (smješko, kvačica, plus i slično) zbog pripremanja djece za ocjenjivanje te motiviranja za kontinuiran rad i trud.

Rezultati pisane provjere se upisuju u rubriku uporaba jezika prema bodovnoj skali za pisane provjere:

|  |  |
| --- | --- |
| odličan  | 90-100% |
| vrlo dobar |  77-89% |
| dobar |  64-76% |
| dovoljan |  50-63% |
| nedovoljan |  0-49% |

Domaće zadaće

Učenik treba redovito pisati domaće zadaće radi uvježbavanja i utvrđivanja naučenog gradiva. Evidenciju o pisanju vodi predmetni učitelj. Ukoliko učenik nije napisao više od tri domaće zadaće može biti ocijenjen s ocjenom negativan, upisanom pod element izražavanje i stvaranje – pisano.

Diktati (3. i 4. razred)

Diktat se najavljuje 5 dana unaprijed. Vremenski zahtijeva do 15 minuta.

Diktat obuhvaća pisanje riječi prema zvučnom modelu –diktat (traditional/spot/gapped/sorting out dictation), dopunjavanje teksta s ponuđenim, prethodno obrađenim i usmeno uvježbanim leksičkim jedinicama ili autodiktat (3. i 4. r.).

Kriterij ocjenjivanja diktata :

|  |  |
| --- | --- |
| 1-3 pogreška |  odličan |
| 4-6 pogrešaka  |  vrlo dobar |
| 7-9 pogrešaka | dobar |
| 10-13 pogrešaka  | dovoljan |
| 14 pogrešaka i više | nedovoljan |

Ako se krivo napisana riječ ponavlja, ona se broji kao jedna pogreška.

Ocjena iz diktata se bilježi u rubriku bilješke te se aritmetička sredina ocjena iz diktata za svako polugodište upisuje pod Izražavanje i stvaranje – pisano.

Učenici s posebnim potrebama

Sukladno Pravilniku o osnovnoškolskom odgoju i obrazovanju učenika s teškoćama u razvoju učenik s posebnim potrebama svladava nastavni program prema utvrđenoj razini teškoće, odnosno prema redovnom nastavnom programu uz primjenu individualiziranih postupaka ili prema prilagođenom programu. Prilagođeni program iz članka 4. ovog pravilnika je program primjeren osnovnim karakteristikama teškoće u djeteta, a u pravilu pretpostavlja smanjivanje intenziteta i ekstenziteta pri izboru nastavnih sadržaja obogaćenih specifičnim metodama, sredstvima i pomagalima.

Ispitivanje, kao i ostali postupci, ovisi o učenikovim sposobnostima i mogućnostima i mogućim načinima komuniciranja i izražavanja (usmeno, pismeno, gestovno, izradbom nekog rada i sl.). Načini i oblici provjeravanja bit će primjereni učeniku i njegovim specifičnostima, djelovat će afirmativno i poticajno na učenike,kako bi kvalitetno iskoristili očuvane sposobnosti, i razvili nove.

Rubrika bilježaka

U imenicima postoji rubrika s lijeve strane koja sadrži informacije o razvoju interesa, sposobnostima, samostalnosti i odnosu prema radu, te ostala zapažanja. Učitelj može unositi datume pisane provjere, posljednju cjelinu koja se usmeno provjeravala, broj ostvarenih bodova na pisanoj provjeri, teme i rezultate raznih radova učenika, redovitost izvršavanja zadataka kao i ponašanje učenika na satu.

Zaključna ocjena

Zaključna je ocjena iz nastavnog predmeta izraz postignute razine učenikovih kompetencija u nastavnom predmetu/području, rezultat ukupnog procesa vrednovanja tijekom nastavne godine, a izvodi se temeljem elemenata vrednovanja.

Zaključna ocjena iz nastavnog predmeta na kraju nastavne godine ne mora proizlaziti iz aritmetičke sredine upisanih ocjena.

1. i 2. razred

|  |  |  |  |  |
| --- | --- | --- | --- | --- |
|  | Razumijevanje slušanjem  | Razumijevanje čitanjem | Izražavanje i stvaranje - usmeno | Izražavanje i stvaranje – pisano |
| odličan | Učenik lako razumije riječi, izraze i naredbe. Samostalno odgovara na postavljena pitanja, logički zaključuje i uspješno povezuje slikovne i slušne sadržaje. Obrađeno gradivo u cijelosti razumije i lako prenosi na osobne situacije. Brzo uočava jezične zakonitosti i lako ih primjenjuje. | Učenik se lako i tečno samostalno izražava uz izrazito razvijen jezični transfer. Ima pravilan izgovor, intonaciju i ritam. Na pitanja odgovara punim rečenicama uz precizne i točne opise. Brzo uočava i primjenjuje jezične zakonitosti. | Učenik je izrazito komunikativan, lako se i tečno samostalno izražava. Ima pravilan izgovor i izrazito razvijen smisao za jezični transfer i intonaciju. Na pitanja odgovara punim rečenicama, opisuje precizno i točno. Brzo uočava i primjenjuje jezične zakonitosti. Izuzetno lako verbalno uzvraća na verbalne i neverbalne poticaje. | Učenik točno i pravilno prepisuje poznate riječi i kraće rečenice. Prepoznaje i pravilno koristi slova kojih nema u hrvatskom jeziku. Nadopunjuje tekst ili pismeno odgovara na pitanja prema modelu.  |
| vrlo dobar | Učenik razumije većinu riječi, izraza i naredbi. Odgovara uspješno na većinu pitanja i povezuje pojmove uz minimalnu pomoć učitelja. Uspješno povezuje vizualne i auditivne jezične sadržaje uz manje pogreške. | Učenik pravilno izgovara riječi uz rijetke nesigurnosti. Na verbalne i neverbalne poticaje reagira primjerenom brzinom. Eventualne pogreške brzo ispravlja. Uporan je i trudi se usvojiti pravilan izgovor. | Učenik je komunikativan i većinom pravilno govori uz manje nesigurnosti, koje brzo uočava i ispravlja. Trudi se pravilno reproducirati nove sadržaje. Na verbalne i neverbalne poticaje reagira primjerenom brzinom. | Uz poneku pogrešku prepisuje/piše riječi i brzo ih uočava i ispravlja. Većim dijelom uočava razliku između pisanja i čitanja riječi.  |
| dobar  | Učenik djelomično razumije određene riječi, izraze i naredbe. Na pitanja reagira sporije uz duže razmišljanje. Nesamostalan je u radu, a zbog težeg povezivanja slikovnog i slušnog sadržaja potrebna mu je stalna pomoć učitelja. | Učenik ima poteškoća u izgovoru specifičnih glasova engleskog jezika. Izražava se samo na poticaj i oslanja se na stalnu pomoć učitelja.U govoru ima pogrešaka koje teško sam uočava i ispravlja. | Učenik ima poteškoća u izgovoru specifičnih glasova engleskog jezika jer ne uočava razliku u odnosu na hrvatski jezik. Vokabular je skroman, a izražavanje i odgovaranje uz čestu pomoć učitelja. Izražava se uglavnom na poticaj, uz dosta pogrešaka. | Učenik ima poteškoće u uočavanju drukčijeg sustava pisanja i s pogreškama prepisuje riječi. Ne vodi previše računa o izgledu svojih uradaka.  |
| dovoljan | Učenik koristi minimalni fond riječi i ne razumije većinu pitanja, uputa ili naredbi. Ne povezuje slikovni i slušni sadržaj, nesamostalan je u radu i potpuno se oslanja na pomoć učitelja i ostalih učenika. | Učenik je izrazito nesiguran i spor u izražavanju. Nije u stanju pravilno upotrijebiti ni najjednostavnije riječi i izraze. Teško izgovara riječi i učestalo griješi. U radu se oslanja na druge učenike i pomoć učitelja.  | Učenik nepravilno i teško izgovara riječi uz izraženu sporost i nesigurnost. Sposoban je odgovoriti samo na vrlo jednostavna pitanja, yes/no odgovorima. U radu se oslanja na druge učenike. Potrebna je stalna pomoć i poticaj učitelja. Učenik nije sposoban uočiti specifičnost izgovora i intonacije. | Netočno i s mnogo pogrešaka prepisuje riječi i pri tom ne uočava različitost dvaju jezičnih sustava. Nerijetko odbija ispraviti pogrešno napisane riječi. Ne vodi računa o preglednosti svog uratka.  |
| nedovoljan | Učenik ne prepoznaje riječi. Izražen je nedostatak najosnovnijeg vokabulara i jezičnog transfera. Učenik ponavlja za modelom bez ikakvog razumijevanja. | Učenik nije u stanju čitati i samostalno koristiti obrađeni vokabular. Nerado sudjeluje u svim aktivnostima na satu jer je izražena nesigurnost u govoru. Izgovor je nepravilan i izostaje trud i zalaganje za usvajanjem pravilnog izgovora. | Učenik je izrazito nesiguran u izražavanju i često griješi. Nije sposoban niti voljan sudjelovati u aktivnostima usmenog izražavanja i čitanja osnovnog vokabulara. Ima nepravilan izgovor, ne trudi se ispraviti pogreške. Izrazito pasivan i nezainteresiran, unatoč poticajima učitelja. | Učenik ne zna pravilno prepisati riječi i ne poštuje različitost jezičnog sustava. Riječi piše na fonetskoj razini, često uz korištenje slova hrvatske abecede. Često odbija aktivnosti vezane uz pisanje.  |

3. i 4. razred

|  |  |  |  |  |
| --- | --- | --- | --- | --- |
|  | Razumijevanje slušanjem  | Razumijevanje čitanjem | Izražavanje i stvaranje - usmeno | Izražavanje i stvaranje – pisano |
| odličan | U potpunosti razumije pitanja, upute. Kreativno i samostalno primjenjuje naučeno izvan i šire od traženog obima. Interes i sposobnosti razvijeni su na najvišoj razini.  | Samostalno dolazi do značenja novih riječi i fraza logičkim zaključivanjem. Zna više od očekivanog. Vrlo uporan u promišljanju. | U potpunosti usvojio obrađeni vokabular; tečno i samostalno sastavlja rečenice, bazirane na obrađenom vokabularu. Točno i potpunim odgovorima odgovara na postavljena pitanja. Obrađene tekstove čita bez pogrešaka. | Bez grešaka prepisuje riječi i rečenice. Bez grešaka dopunjava kraće tekstove, postavlja i odgovara na pitanja, opisuje i piše jednostavne poruke.  |
| vrlo dobar | Uz malu pomoć razumije upute, pitanja, riječ, osnovne fraze. Vrlo se trudi naučiti sadržaje koje ne poznaje. postavlja i odgovara na pitanja, opisuje i piše jednostavne poruke.  | Traži pomoć od učitelja ili otkriva sam značenja iz rječnika. Razumije i složenije rečenice.  | U potpunosti usvaja obrađeni vokabular i s manjim greškama sastavlja rečenice bazirane na obrađenom vokabularu. Potpunim odgovorom, s malo grešaka, odgovara na postavljena pitanja. Obrađene tekstove čita s malo pogrešaka.  | S manjim greškama prepisuje riječi i rečenice. S manjim greškama dopunjava kraće tekstove, postavlja i odgovara na pitanja, opisuje i piše jednostavne poruke.  |
| dobar  | Razumije osnovne riječi i poznate fraze koje se tiču njih samih i njihove neposredne okoline kada sugovornik govori sporo i razgovijetno. | Razumije kratke i vrlo jednostavne tekstove poznate tematike. Prepoznaje poznata imena, riječi i jednostavne rečenice ( na plakatima, prospektima, karticama...) | Djelomično usvojio obrađeni vokabular i uz pomoć učitelja sastavlja rečenice bazirane na obrađenom vokabularu. Na postavljena pitanja odgovara kratkim odgovorom. Obrađene tekstove čita s više pogrešaka.  | S više grešaka prepisuje riječi i rečenice, dopunjava kraće tekstove, postavlja i odgovara na pitanja, opisuje, piše jednostavne poruke. |
| dovoljan | Ima poteškoća u razumijevanju riječi, osnovnih fraza, uputa učitelja. Slabiji interes i sposobnosti.  | Tekstove teško razumije zbog velikog broja netočno pročitanih riječi. Treba ga stalno poticati i pomagati mu.  | Usvojio jako malo obrađenog vokabulara. Nije u stanju samostalno sastavljati rečenice, može pravilno ponoviti po modelu. Ima poteškoća u razumijevanju pitanja te na njih odgovara isključivo uz pomoć učitelja. Samostalno čita samo najjednostavnije riječi.  | S puno grešaka prepisuje riječi i rečenice, dopunjava kraće tekstove.  |
| nedovoljan | Ne razumije riječi, osnovne fraze i upute učitelja. Ne pokazuje interes da ovlada sadržajima.  | Ne razumije pisane sadržaje jer ne zna niti pročitati niti razumije riječi. | Nedovoljno usvojio obrađeni vokabular. Ne pokazuje suradničke odnose na nastavi.Ne čita i ne odgovara na pitanja niti uz pomoć učitelja.  | S jako puno pogrešaka prepisuje riječi i rečenice.  |